text: Rygende dæk og lugten af metal: Så er der kørestolsbasket 
  20 maj 2017 kl. 13.32
  I denne weekend dyster ti hold fra Danmark, Tyskland  og Sverige i kørestolsbasket i Nørremarkshallen i Vejle. Det er første gang så mange hold med deltagere også fra udlandet deltager i sådan en turnering. 
  Ti hold fra Danmark, Tyskland og Sverige kæmper om tre vandrepokaler i en international kørestolsbasketturnering i denne weekend.
  Palle E. Petersen, fmd., ParaSport Vejle: "Jeg er stolt af, vi nu har hold med fra både Tyskland og Sverige, for her i Vejle vil vi gerne være parasportens hovedstad"
  Det er ParaSport Vejle der for fjerde år i træk arrangerer kørestolsbasket, og for hvert år er der kommet flere deltagere til - også udenlandske.
  - Jeg er stolt af, vi nu har hold med fra både Tyskland og Sverige, for her i Vejle vil vi gerne være parasportens hovedstad, fortæller Palle E. Petersen, der er formand for ParaSport Vejle.
  De ti hold er inddelt i to grupper, hvor alle spiller mod alle på to baner.
  - Det giver rigtig meget at den her kørestolssport er for alle. Faktisk kan også ikke-handicappede deltage i turneringen, siger Palle E. Petersen.
  